b'\n_START_ARTICLE_\nHans Albrecht Bethe\n_START_SECTION_\n\xc5\xbdivljenje in delo\n_START_PARAGRAPH_\nBethe je \xc5\xa1tudiral fiziko na Univerzi v Frankfurtu in doktoriral na Univerzi v M\xc3\xbcnchnu._NEWLINE_Leta 1928 je zapisal lomni zakon za mre\xc5\xbeico. Dve leti prej se je Hansu Buschu (1884-1973) v Jeni porodila misel, da je mogo\xc4\x8de za preslikavanje predmetov namesto curka svetlobe uporabiti curek elektronov._NEWLINE_Leta 1933 je Bethe zapustil Nem\xc4\x8dijo, ko so na oblast pri\xc5\xa1li nacisti, in se najprej preselil v Anglijo in nato leta 1935 v ZDA, kjer je pou\xc4\x8deval na Univerzi Cornell. Med 2. svetovno vojno je na Oppenheimerjevo povabilo pre\xc5\xbeivel nekaj \xc4\x8dasa na Univerzi Kalifornije v Berkeleyu, kjer so nastali prvi osnutki za atomsko bombo. Ko je Oppenheimer odprl skrivni laboratorij za izdelavo oro\xc5\xbeja v Narodnem laboratoriju (Los Alamos National Laboratory) v Los Alamosu v Novi Mehiki, je imenoval Betheja za vodjo teoreti\xc4\x8dnega oddelka. Po vojni je Bethe nastopil proti izdelavi vodikove bombe. Ko je ameri\xc5\xa1ki predsednik Harry S. Truman najavil za\xc4\x8detek izdelave tak\xc5\xa1ne bombe in, ko je izbruhnila korejska vojna, je Bethe pristopil k projektu in odigral eno od klju\xc4\x8dnih vlog v razvoju tega oro\xc5\xbeja. \xc4\x8ceprav je do\xc4\x8dakal njegovo izdelavo, je ves \xc4\x8das upal, da ga ne bo mogo\xc4\x8de izdelati._NEWLINE_Med letoma 1935 in 1938 je raziskoval jedrske reakcije in jedrske preseke. Te raziskave so pomagale Betheju pri razvoju Bohrove teorije sestavljenega atomskega jedra. Leta 1935 je razdelal Bethe-Weizs\xc3\xa4ckerjev cikel nastajanja energije v zvezdah._NEWLINE_Leta 1967 je prejel Nobelovo nagrado za fiziko za raziskave spro\xc5\xa1\xc4\x8danja energije v Soncu in v zvezdah (jedrsko zlivanje v zvezdah). Predpostavil je, da so izvor te energije jedrske reakcije kjer se vodik spreminja v helij._NEWLINE_Bethe je pomemben tudi zaradi svojih teorij o lastnostih atomov._NEWLINE_V 80. in 90. letih 20. stoletja se je zavzemal za miroljubno uporabo jedrske energije. Leta 1995 je pri svojih 88. letih napisal odprto pismo, naslovljeno vsem znanstvenikom, in jih pozval, da\xc2\xa0\xc2\xbbodnehajo in se odre\xc4\x8dejo\xc2\xab\xc2\xa0svojemu delu razvoja in izdelave jedrskega oro\xc5\xbeja s kateregakoli vidika.\n_START_SECTION_\nNagrade\n_START_PARAGRAPH_\nLeta 1947 je prejel medaljo Henryja Draperja, leta 1961 Eddingtonovo medaljo, leta 2001 pa medaljo Bruceove.\n_START_SECTION_\nPoimenovanja\n_START_PARAGRAPH_\nPo njem se imenuje asteroid glavnega pasu 30828 Bethe.'